ღორის დიზენტერია
ღორის დიზენტერია — ღორის ინფექციური დაავადება. მისი ძირითადი ნიშანია დამაუძლურებელი ფაღარათი. გამომწვევია სპიროქეტა Brachyspira hyodysenteriae, რომელიც გავრცელებულია აშშ-სა და ევროპის მრავალ ქვეყანაში. გამომწვევის წყაროა დაავადებული ცხოველები და ბაქტერიის მატარებელნი. საინკუბაციო პერიოდი 10–15 დღეა. ავადდებიან ძირითადად 1–6 თვის ასაკის გოჭები. აღენიშნებათ მადის დაქვეითება, წყურვილი, ფაღარათი (თხევადი ფეკალიები, წითელ-ყავისფერი, ლორწოვანი, ზოგჯერ — სისხლნარევი), პროგრესირებადი სიგამხდრე. სამკურნალოდ იყენებენ ქიმიოთერაპევტულ საშუალებებს, ამავდროულად ასუფთავებენ და დეზინფექციას უტარებენ სადგომებს.